রাজ্যের আইনশৃঙ্খলা নিয়ে নিত্যদিনই বিরোধীদের তোপের মুখে পড়ছে রাজ্য সরকার। তাই বলে অস্ত্র দেখিয়ে একেবারে পুলিশ কর্তার বাড়িতে ডাকাতি!  
শুক্রবার গভীর রাতে শিলিগুড়ির ডেপুটি কমিশনার অফ পুলিশের বাড়িতে ডাকাতির ঘটনার পরে আতঙ্কিত শহরের সাধারণ মানুষ। শিলিগুড়ির বৈকুন্ঠপল্লির একটি আবাসনে স্ত্রী এবং ছেলেকে নিয়ে থাকেন ডিসিপি ইন্দ্র চক্রবর্তী। শুক্রবার তিনি কলকাতায় ছিলেন।

ডিসিপি ইন্দ্র চক্রবর্তী। ফাইল চিত্র। 
অভিযোগ, রাত দুটো নাগাদ ৭-৮ জন দুষ্কৃতী সশস্ত্র অবস্থায় পিছন দিকের পাঁচিল টপকে আবাসনের ভিতরে ঢোকে। আবাসনের চার নিরাপত্তারক্ষীকে অস্ত্র দেখিয়ে ডিসিপি-র ফ্ল্যাটে হানা দেয় তারা। এর পরে দরজা ভেঙে ওই পুলিশকর্তার ফ্ল্যাটের ভিতরে প্রবেশ করে দুষ্কৃতীরা। তখন ওই পুলিশকর্তার স্ত্রী এবং ছেলে ঘুমোচ্ছিলেন। তাঁদের ভয় দেখিয়ে ফ্ল্যাটের বেশ কিছু জিনিস নিয়ে চম্পট দেয় তারা। প্রত্যক্ষদর্শীদের দাবি, দুষ্কৃতীরা এতটাই অকুতোভয় ছিল যে, তাদের মুখও ঢাকা ছিল না। 
দেখুন ভিডিও লি‌ংক—

 
শিলিগুড়ি পুলিশ কমিশনারেটের দ্বিতীয় সর্বোচ্চ পদাধিকারিকের বাড়িতে এই দুঃসাহসিক ডাকাতির পরে স্বাভাবিকভাবেই সাধারণ মানুষও নিরাপত্তাহীনতায় ভুগছেন। ঘটনার খবর পেয়েই ওই পুলিশকর্তা শনিবার সকালে শিলিগুড়ি পৌঁছন। তিনি নিজে তো বটেই, এই ডাকাতির ঘটনা নিয়ে পুলিশকর্তারা মুখে কুলুপ এঁটেছেন। জোর কদমে দুষ্কৃতীদের খোঁজ চলছে।